Nirzas pagasts

**Nirzas pagasts** ir viena no Ludzas novada administratīvajām teritorijām tā austrumos. Robežojas ar sava novada Briģu, Isnaudas, Pildas, Rundēnu, Zaļesjes un Lauderu pagastiem.

## Daba
Atrodas Latgales augstienes augstākajā daļā — Rāznavas paugurainē. Augstākā vieta — Mežmatveju kalns (233,8 m vjl.) — pagasta dienvidu daļā.

### Hidrogrāfija
**Upes:** Diukšupeite, Istalsna (līdz ietekai Istalsnas ezerā sauc par Ļadinu), Istra, Leidiukšņa

**Ezeri:** Nirzas ezers (552 ha), Sporna ezers (26,8 ha), Vorslovu ezers (6,7 ha)

## Vēsture
1840. gadā sacēlās Muržinovas un Janovoles muižas zemnieki, karaspēks nogalināja vairāk nekā 20 sacelšanās dalībnieku.
1920. gada zemes reformas laikā Muržinavas muižu (*Murinowo*) sadalīja 4 vienībās 53 ha kopplatībā, Kaliešu muižu 3 vienībās 15 ha kopplatībā, bet valsts mežu 58 vienībās 658 ha kopplatībā.

1935. gadā Ludzas apriņķa Nirzas pagasta platība bija 112 km² un tajā dzīvoja 1405 iedzīvotāji. 1945. gadā pagastā izveidoja Lūrupu, Nirzas, Seiļu, Skriņu un Timuļu ciema padomes, bet pagastu 1949. gadā likvidēja. **Nirzas ciems** ietilpa Zilupes (1949-1959) un Ludzas (pēc 1959) rajonos. Nirzas ciemam 1954. gadā pievienoja likvidēto Timuļu ciemu, 1971. gadā - likvidētā Eglāju ciema padomju saimniecības «Nirza» teritoriju, 1975. gadā - daļu likvidētā Lūrupu ciema. 1990. gadā ciemu reorganizēja par pagastu. 2009. gadā Nirzas pagastu kā administratīvo teritoriju iekļāva Ludzas novadā.

## Iedzīvotāji
### Iedzīvotāju skaita izmaiņas
Esošajās robežās, pēc CSP datiem.

### Apdzīvotās vietas
Lielākās apdzīvotās vietas ir Nirza (pagasta centrs), Kušneri, mazākas apdzīvotas vietas ir Andri, Auneja, Bambāni, Bogomoli, Dauguļi, Dinaburski, Dirvani, Diukši, Guļāni, Hmeniki, Horoševa, Juraši, Kabiloviči, Kalaši, Kaškuļova, Komova, Līdekšņa, Lielie Zurili, Lūropi, Ļadiņa, Makleri, Marlina, Mazie Žurili, Mežamatveji, Morteņi, Nerzas stacija, Noviki, Peroļi, Pristavki, Puncuļi, Raibakozi, Raipole, Rimši, Romuši, Rundanki, Sauļi, Seiļi, Seksti, Sjaksti, Skobuļi, Timuļi, Tratari, Varšava, Vondi, Vonogi, Vurpuļi, Zahari.

## Saimniecība
### Transports
Nirzas pagastu šķērso autoceļi Ludza-Lauderi-Vecsloboda-Šķaune, Ploski-Nirza, Sprikutova-Raipole-Nirza, Raipole-Rundāni un Nirza-Pīkova-Tridņa. Pa robežu ar Brigu pagastu ved dzelzceļa līnija Rīga-Maskava ar Nerzas staciju.

## Izglītība un kultūra
thumb|left|Greidānu (Grīdēnu) latviešu 4-klasīgā pamatskola (1937).
Pagasts minēts igauņu pētnieka Oskara Kallasa 1894. gada pētījumā *Lutsi maarahvas* un pētnieka Heiki Ojansū 1911. gada pētījumā kā viena no vietām, kur tobrīd dzīvojuši Ludzas igauņu dialektā runājošie.

1937. gadā pagastā bija Nirzas pilna pamatskola ar deviņiem skolotājiem, Žuriļu I pakāpes pamatskola ar trim skolotājiem, Pereļu I pakāpes pamatskola ar diviem skolotājiem,  Grīdēnu I pakāpes pamatskola ar diviem skolotājiem, Lūrupu I pakāpes pamatskola ar trim skolotājiem, Raipoles I pakāpes pamatskola ar trim skolotājiem, Barisu I pakāpes pamatskola ar vienu skolotāju, Rimšu I pakāpes pamatskola ar trim skolotājiem.   

Valsts nozīmes arheoloģiskie pieminekļi ir Spornas senkapi (Kapu kalns), Nirzas senkapi un Divkšu (Diukšu) pilskalns (Zelta kalns). Valsts nozīmes mākslas piemineklis ir Raipoles katoļu baznīcas altāris un glezna. Nirzā atrodas Latvijas Brīvības cīņās kritušo karavīru kapi, ebreju kapi un sarkanarmiešu kapi.

## Atsauces